ENA vakacavari tiko ena siga Vakaraubuka oqo na i lesilesi kece ni Talatala kei na i vakailesilesi ni yabaki vakalotu ni 2013.
Vakadeitaka mai ki na Nai Lalakai o Talatala Tevita Nawadra, na i vukevuke ni Vunivola Levu ni lotu Wesele ni a rawa ga ni ra mai vakadeitaki na i lesilesi kece ni i Talatala Qase ni 55 na wasewase ena noda vanua kei na veitabana ni veiqaravi e so.
Na i lesilesi ni Tabacakacaka ena qai vakadeitaki kece ena macawa oqo, ka na rawa nina qai kilai raraba ena i tekivu ni vula mai oqo na yaca kece mera na lesi ena yabaki ka tu mai kina i lesilesi vou.
Eso talega na veisau e gole tiko mai oqo, ka keitou vinakata me na qai vakadeitaki kece na i lesilesi, e kaya.
Tukuna o Talatala Nawadra ni sa toso tikoga na nodratou veiqaravi kei na veivuke era na vakayacora mai na wekada mai Amerika. Ena siga Moniti e a gole kina e Qoma na i vakailesilesi liu ni tabana ni Volunteers mai Amerika ena kena laki laurai na cava e rawa ni vakayacori ena kena vukei na vakadrodroi ni wai. Tukuna ni sa toso vinaka talega na nodra veiqaravi na lewe ni mataveitokani e na Wasewase o Suva ena nodra dau laki karoni na luveda era dau lesu mai na vale ni veivakamarautaki.
Tukuna o Talatala Nawadra ni dau vakarautaki na medra kofi kei na madrai na i tabagone ka wasei vei ira na i tukutuku vinaka kei Jisu ena veisiga Vakaraubuka, Vakarauwai kei na Siga Tabu ena 4 na kaloko na mataka lailai. Tukuna o Nawadra ni vakavinavinaka ni ra veitokoni ena cakacaka yaga oqo eso vei ira na lewenilotu me vakataki Doketa Eci Nabalarua ena nona dau veitokoni ena veiqaravi oqo ni vaqarai na yalo me ra lesu vei Jisu. Tukuna o Talatala Nawadra ni oqo na veika e gadreva tu o Jisu ena vuku ni veiqaravi me da lomani ira na wekada, dina madaga ni ra se lasama na veika vakavuravura ia me da tukuna tikoga vei ira ni se lomani ira tikoga na Kalou ena vuku ni bula soli wale.
fij_Latn fij_Latn fij_Latn fij_Latn fij_Latn fij_Latn